钦定古今图书集成/明伦汇编/官常典/第595卷 > 王廷瞻
## 钦定古今图书集成/明伦汇编/官常典/第595卷 > 王廷瞻

按《明外史》本传：“廷瞻，字稚表，黄冈人。父济，参政。廷瞻
举嘉靖三十八年进士，授淮安推官，入为御史，督畿
辅屯政。穆宗在裕邸，欲易庄田，廷瞻不可。隆庆元年，
所部久雨，请自三宫以下及裕府庄田改入乾清宫
者，悉蠲其租。诏减十之五。已，言勋戚庄田太滥，请于
初给时裁量田数，限其世次，爵绝归官。制可。巡按四”
川。还朝，高拱再辅政，廷瞻尝论拱，遂引疾归。神宗立，
起故官。旋擢大理丞，历太仆卿。万历五年以右佥都
御史巡抚四川。番屡犯松潘，令副使杨一桂、总兵官
刘显剿之，歼其魁，群蛮纳款。风村、白草诸番久踞二
十八砦，率男妇八千馀人来降。复命总兵显讨建昌、
傀厦、洗马姑、宰铁口诸叛番，皆献首恶，出降，增俸一
级。进右副都御史，抚南、赣。入为南京大理卿，历两京
户部左、右侍郎，以右都御史出督漕运，兼巡抚凤阳
诸府。宝应《汜光湖堤》蓄水济运，平江伯陈瑄所筑也。
下流无所泄，决为八浅，汇成巨潭，诸盐场皆没。淮流
复奔入，势益汹涌。前巡抚李世达等议“开越河避其
险。”廷瞻承之，凿渠千七百七十六丈，为石闸三、减水
闸二、石堤三千三十六丈，子堤五千三百九十丈。费
公帑二十馀万，八月竣事。诏旨褒嘉，赐河名“弘济。”进
廷瞻户部尚书，巡抚如故。寻改南京刑部尚书。未卜，
乞归。久之卒，赠太子少保。兄廷陈，见《文苑传》。